Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 555/13/4402	Levice, 24.9.2013
EEČ : 2-31-105-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 odsek 1 Trestného zákona na tom skutkovom základe, že:
hoci mu z ustanovenia § 62 a nasl. zákona č. 36/2005 Z. z. o rodine a o zmene a doplnení niektorých zákonov vyplýva povinnosť vyživovať svoju dcéru XXXXX, narodenú 10. 07. 1998, trvale bytom u svojej matky XXXXX na adrese XXXXX XXXXX, pričom rozsudkom Okresného súdu v Leviciach pod sp. zn. 11C XXXXX/2011 zo dňa 20. 02. 2012, ktorý nadobudol právoplatnosť dňa 28. 02. 2012 súd manželstvo XXXXX a XXXXX rozviedol a schválil dohodu rodičov o úprave rodičovských práv a povinností, v zmysle ktorej bol otec maloletej zaviazaný prispievať na jej výživu sumou 40,- Eur mesačne, vždy do 25-teho dňa toho ktorého mesiaca vopred do rúk matky maloletej, túto svoju vyživovaciu povinnosť si neplnil počnúc od mesiaca november 2012 do konca mesiaca august 2013, čím mu vznikol dlh na bežnom výživnom vo výške 400,- EUR,

lebo zanikla trestnosť činu

Odôvodnenie:
Poverený príslušník Okresného riaditeľstva Policajného zboru v Leviciach, Obvodného oddelenia Policajného zboru v Želiezovciach uznesením č. ORP-731/ZE-LV-2013 zo dňa 23. 08. 2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného priadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výroku tohto uznesenia.
Poverený príslušník po skončení skráteného vyšetrovania predložil k veci sa vzťahujúci vyšetrovací spis s návrhom na zastavenie trestného stíhania podľa § 215 odsek 1 písmeno h/ Trestného poriadku s poukazom na § 86 písmeno a/ Trestného zákona.
Preskúmaním spisového materiálu som zistil, že obvinený XXXXX od novembra 2012 neplnil svoju zákonnú vyživovaciu povinnosť, ktorej výška bola deklarovaná rozsudkom Okresného súdu v Leviciach sp. zn. 11C XXXXX/2011 zo dňa 20. 02. 2012, ktorý nadobudol právoplatnosť dňa 28. 02. 2012 vo výške 40,- Eur mesačne, a ktorú čiastku mal platiť vždy do 25-teho dňa toho ktorého mesiaca vopred do rúk do rúk matky maloletej.
	Obvinený XXXXX sa k spáchaniu skutku kladeného mu za vinu priznal v celom rozsahu. Zároveň uviedol, že dňa 09. 09. 2013 uhradil osobne oprávnenej osobe celý dlh na výživnom, a to aj za mesiac september.
	Svedkyňa XXXXX svojou výpoveďou potvrdila, že obvinený XXXXX si neplnil svoju vyživovaciu povinnosť od novembra 2012, pričom mu takto vznikol dlh na bežnom výživnom do konca augusta 2013, t. j. za desať mesiacov vo výške 400,- EUR. Uviedla, že dňa 09. 09. 2013 jej obvinený osobne odovzdal sumu 440,- EUR, čím si splnil svoju vyživovaciu povinnosť do konca mesiaca september 2013, pričom neplatenie výživného obvineným na dcéru XXXXX nemalo trvalo nepriaznivé následky.
Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
S poukazom na vyššie uvedené skutočnosti som rozhodol tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na tunajšej prokuratúre do  troch dní od jeho doručenia. Sťažnosť má  odkladný účinok (§ 185 odsek 2 druhá veta  Trestného poriadku).

Mgr. Gejza Nagy
prokurátor